title : An animal sit quod est in utero

creator : Galen

editor : Kühn, Karl Gottlob

publisher : Sorbonne Université

idno : urn:cts:greekLit:tlg0530.tlg002.verbatim-grc1

issued : 2023

# [urn:cts:greekLit:tlg0530.tlg002.verbatim-grc1]

[p. 19.158]

[ed2page:5.334]

[ed1page:4.406]

## [chapter:1] ΓΑΛΗΝΟΥ ΕΙ ΖΩΟΝ ΤΟ ΚΑΤΑ ΓΑΣΤΡΟΣ.

[1] Ὅπερ φυσικοῖς καὶ πᾶσι φιλοσόφοις   
[2] παρέχει μέχρι τῆς τήμερον περὶ τῆς τοῦ παντὸς   
[3] φύσεως ζήτησιν, τοῦτο τοῖς Ἀσκληπιάδου καὶ τοῖς τούτων   
[4] ἐγγόνοις ἡ τοῦ γινομένου καὶ συνισταμένου βρέφους ἐν μήτρᾳ  
[5] ἀμφίβολος ἔννοια. ὡς γὰρ οἱ τοῦ ὅλου ἔρευναν ποιούμενοι   
[6] οὐδὲν σαφῶς ὡρίσαντο πότερον ζῶον ἢ μὴ, τὸν αὐτὸν   
[7] τρόπον καὶ οἱ τῆς τέχνης τῆς ἰατρικῆς προϊστάμενοι   
[8] ἀόριστον τὸν ὑπὲρ τοῦ φυομένου παιδίου παρέδοσαν λόγον. [p. 19.159]   
[1] ὡς οὖν δυσκόλου καὶ δυσκαταλήπτου καὶ μήπω στάσιν εἰληφότος   
[2] πράγματος, τῶν εἰς αὐτὸ ῥηθέντων ποιήσασθαι   
[3] χρὴ κοινὴν ἀκρόασιν. ὅ τε γὰρ λέγων ἐγὼ, ὑμεῖς τε οἱ   
[4] κριταὶ φύσεως ἀνθρωπίνης κατὰ τὸν Σωκράτην λελόγχαμεν,   
[5] διόπερ μᾶλλον ἀγαπᾶν χρὴ τὰ λεγόμενα ἢ παρὰ τοῦ προσήκοντος   
[6] ἐπιζητεῖν. τὰ γὰρ ὑπεράνω τοῦ προκειμένου καὶ   
[7] πρῶτος θεὸς οἶδε καὶ ὁ τούτου συνοπαδὸς καὶ ἀνδρῶν, ὅς   
[8] ἂν ἐκείνῳ φίλος ᾖ κατὰ Πλάτωνα. ἔστω δὴ φιλία τε ἅμα   
[9] καὶ μὴ φθόνος ἢ ὕβρις ὑπὸ τῶν τὰ τοιαῦτα πειρωμένων,   
[10] οἵτω γὰρ ἂν ἡμεῖς τε φιλικώτερον προΐοιμεν εἰς τὰ τοιαῦτα   
[11] χωρία, ὑμεῖς δ’ ἕξετε τὴν διὰ παντὸς εἰς πάντα αἰώνιον   
[12] εὔνοιαν καὶ τὴν πρὸς τὸ ὁμόφυλον ἀνεπίφθονον ἀρετήν.   
[13] ἀλλὰ γὰρ ὥσπερ περὶ σμικροῦ κόσμου τοῦ ἀνθρώπου μέλλοντες   
[14] λέγειν, τὴν ἀρχὴν ἀπὸ τοῦ [ed2page:5.335] μεγάλου ποιησόμεθα,   
[15] οὗπερ οἶον δάνεισμα καὶ μόρια ὑπάρχομεν. προκατασκευασθείσης   
[16] δὲ παρ’ ἡμῖν τῆς περὶ τούτου φύσεως, εὐδηλοτέρα  
[17] ἡ ἀνθρωπεία γενήσεται σύστασις. περὶ αὐτοῦ   
[18] δὴ πρότερον [ed1page:4.407] τοῦ, ὅ τι ποτ’ ἐστὶν ὁ κόσμος ὁρισόμεθα. [p. 19.160]   
[1] συστήσεται γὰρ ῥᾷστα ἡ οὐσία τοῦ ὅλου ὅρου τὸ   
[2] πᾶν σημάναντος. πρὸ δὲ τῆς ὑπάρξεως αὐτοῦ τί ἐστι ζῶον   
[3] εἴπωμεν, ἵνα τοῦ ὅρου τοῦ προκειμένου ἐπαγγειλαμένου φανῇ   
[4] τὰ τῆς φύσεως τοῦ παντὸς σπέρματος. ζῶον τοίνυν ἐστὶν   
[5] οὐσία ἔμψυχος αἰσθητικὴ τῶ γένει πάντων τῶν ὑπ’ αὐτοῦ   
[6] κατηγορουμένων. μέχρι μὲν οὖν ἁπλῶς τοιοῦτον λέγηται   
[7] ἂν, πάντα περιλαβὼν ἐν ἑαυτῷ ἔχει. ἐπειδὰν δὲ τὸ εἰδοποιοῦν   
[8] ἑκάστῳ προστεθῇ, τὸ διαφέρον ἐδείχθη γένος εἰς   
[9] εἴδη μεριζόμενον. εἴδωμεν οὖν εἰ ζῶόν ἐστιν ὁ κόσμος καὶ   
[10] εἴ γε τὴν ἀρχὴν ἐγένετο, εἶτ’ αὖ πάλιν τὴν ὁλόκληρον ἐπεῖχε   
[11] φύσιν. κόσμος τοίνυν ἐστὶν σύστημα ἐξ οὐρανοῦ καὶ γῆς   
[12] καὶ τῶν μεταξὺ φύσεων καὶ ὕδατος καὶ ἀέρος καὶ τὸ διῆκον   
[13] ἔχον διὰ πάντων αὐτῶν ἀρχηγὸν καὶ πρωτόγονον πνεῦμα   
[14] ὅπερ καλοῦσι παῖδες φιλοσόφων ἢ ψυχὴν ἢ μονάδα ἢ ἄτομον   
[15] ἢ πῦρ ἢ ὁμωνύμως τῷ γένει πνεῦμα τὸ πρῶτον. ταῦτα   
[16] δὲ ἦν μὲν καὶ πρὸ τούτων ταύτην ἔχειν τὴν ἐπωνυμίαν,   
[17] ἀλλὰ τότε μὲν ἄκριτα ἦν ἀδιάλλακτα καὶ ὥς φασί τινες [p. 19.161]   
[1] ὕλην εἶχε τοὔνομα, κόσμον δὲ νῦν διὰ τὸ ποιεῖν εὐμελῶς   
[2] καὶ εὐτάκτως καὶ ὡς ἂν ἐν ῥυθμῷ καὶ κόσμῳ ποιεῖσθαι τὴν   
[3] κίνησιν. ἀκινήτοις γὰρ ἡγήσομαι εἶναι καὶ λίθοις παραπλησίους   
[4] τοὺς ἀκίνητον τοῦτο λέγοντας τὸ πᾶν. ἐξ ὅλων   
[5] μὲν οὖν ὁ κόσμος ὅλος ἥρμοσται καὶ ἐκ τελείων τέλειος   
[6] καὶ ἐξ αὐτοτελῶν ἀνενδεής· καὶ ἦν καὶ ἔσται κινούμενον   
[7] ζῶον. ἀλλὰ τότε μὲν ἐσπαρμένην καὶ τὴν τοῦ πάντος   
[8] ἔχουσαν λόγου δύναμιν ἐκέκτητο, διακριθεὶς δὲ καὶ τοῦ   
[9] σκότους προελθὼν τὴν οἰκείαν τῶν σπερμάτων ἀρετὴν ἔδειξεν,  
[10] ἔνθα μὲν γῆ φαινόμενος, ἔνθα δ’ ὕδωρ. ὅπου δὲ πῦρ   
[11] σὺν ἀέρι ἐκτεινόμενος πανταχοῦ τῷ τῆς αὐξήσεως τρόπῳ   
[12] τῇ τῶν στοιχείων φύσει φωτίζων τὸ ὅλον, οἷον ὀφθαλμοῖς   
[13] ἡλίῳ καὶ σελήνῃ καὶ τῇ τούτων διαυγείᾳ καὶ λαμπρᾷ στιλπνότητι,   
[14] κινήσει πάσῃ ὁδηγὸς γενόμενος. συνεκκέκραται   
[15] γὰρ αὐτῷ καὶ οὕτως ἐξ ἀρχῆς ἐπιγινομένῳ καὶ τὴν πρώτην   
[16] συνισταμένῳ φύσιν. ζῶόν τε γὰρ πρῶτον καὶ ἔμπνουν τε   
[17] καὶ ἔννουν ὅδε ὁ κόσμος καὶ τότε ἦν καὶ νῦν φαίνεται.   
[18] ὥσπερ οὖν οὐκ ἄν τις τολμήσας εἴποι μὴ ζῶον αὐτὸν ἡνίκα [p. 19.162]   
[1] ἐκυίσκετο, ἀπεδείξαμεν γὰρ ὡς ἒξ ὅλων ὅλος καὶ ὡς ἐκ τελείων   
[2] τέλειος. πῶς γάρ ἀν ὁλοτελῆ παρείχετο μὴ ὢν ὅλως,   
[3] οὕτω καὶ τὸ κατὰ γαστρὸς μὴ ζῶον εἴποι τις ἀν, ὅνπερ   
[4] τρόπον ὁ χαλκοῦργος ἢ ὁ σιδηρεὺς ἢ ὁ ἀνδριαντουργὸς ἢ ὁ   
[5] ναυπηγὸς ἢ τις τῶν ὁμοίων οὐκ ἂν λέγοιτο τέλειόν τι τῶν   
[6] ἐξ αὐτοῦ καὶ ὁλόκληρον παρεσχηκέναι ἐλλείποντός τινος ἢ   
[7] τῷ ἀνδριάντι χειρὸς ἢ ποδὸς ἢ τῇ μαχαίρᾳ τῆς ἀκμῆς ἢ   
[8] τῷ σκάφει τοῦ πηδαλίου· τὸ δ ἀνελλιπὲς καὶ τοῖς ἅπασιν   
[9] ἀπηρτισμένον, ἡνίκα λείπει μηδὲν, τέλειόν έστιν, κατὰ τὸν   
[10] αὐτὸν τρόπον καὶ ὁ κόσμος καὶ τὸ κατὰ γαστρὸς οὐκ ἄν   
[11] ποτε τὸν τέλειον ἔπασχε λόγον, εἰ μή τότε ὅτε πρῶτον τὸ   
[12] εἶναι μεταλαμβάνων τὴν τοῦ παντὸς ἀνεδέξατο οὐσίαν.

## [chapter:2]

[ed2page:5.336]

[13] Ἀλλὰ καὶ ὅτι ἦν ὁ κόσμος ζῶον   
[14] καὶ διὰ τοῦτο καὶ νῦν ἐστιν εἰρηκότες ἐπὶ τὸν περὶ ἀνθρώπου   
[15] τοῦ μετ’ αὐτὸν κόσμον δευτέρου μετέλθωμεν λόγον.   
[16] προδιωρισμένον ἡμῖν ἐστι ζῶον καὶ ἐξ ὧν μὲν, ὅτι [p. 19.163]   
[1] τὴν τοῦ ζώου παρείχετο χρείαν, ὅτε ἦν καὶ ἐν τῇ μήτρᾳ τὸ   
[2] παιδίον, εἰρηκότος γε δὴ καὶ προθεσπίζοντος καὶ προκηρύττοντος   
[3] οἷον ἐκ Δελφικοῦ τρίποδος τοῦ τῶν Ἀσκληπιαδῶν   
[4] Ἱπποκράτους. τὴν γὰρ πρώτην καταβολὴν αὐτοῦ καὶ οἱονεὶ   
[5] ζωότητα συνίστησιν ἀπὸ τῶν ὅλων, εἰδὼς μὴ ἄλλως   
[6] δυνήσεσθαι τὸ αὐτοτελὲς παρασχεῖν, εἰ μὴ τὴν ἀπὸ τῶν τελείων   
[7] ζωογονίαν λάβοι. ἔρχεται μὲν ὁ γόνος, φησὶν, ἀπὸ   
[8] παντὸς τοῦ σώματος, καὶ ἀπὸ μὲν τῶν ὑγιεινῶν ὑγιεινὸς,   
[9] ἀπὸ δὲ τῶν νοσερῶν νοσερός. ἀπὸ παντὸς εἶπε μέρους   
[10] καὶ ὅλον ἐξ ὅλου, καὶ τοσοῦτον ἐνεδέησε τοῦ μὴ ζῶον εἰπεῖν,   
[11] ὥστε καὶ ἀπελύσατο τὰ ἐγκλήματα τοῦ φήσαντος ἂν   
[12] πρὸς αὐτὸν τὰ ἀνάπηρα μὴ εἶναι τέλειον. βουλόμενος γὰρ   
[13] μὴ ἀμφιβάλλειν ζῶον ἔφη. τοὺς μὲν ὑγιεινοὺς ἔχοντας τὸ   
[14] πᾶν ἀνενδεὲς εἰς ἀρτιότητα τὸ σπέρμα καταβάλλεται, τοὺς   
[15] κεκωλυμένους δὲ ἐλλείψει τοῦτο. οὗ τὴν ἀπορίαν οὐκ ἔχει.   
[16] πῶς γὰρ αὐτὸ μὴ ὂν ἐν γενέσει ὑγιὲς ἂν γένοιτο. μόνου   
[17] γάρ τοῦ ὄντος μὲν, οὐδέπω δὲ γενομένου, ὑγιοῦς δὲ δυνάμει   
[18] ὄντος καὶ διὰ τοῦτο γένεσιν ἐπιδεχομένου. τῶν γὰρ οὐκ [p. 19.164]   
[1] ὄντων ἐμφανῶς τὰ μὲν οὕτω γέγονεν, τὰ δὲ δύναται, ὥσπερ  
[2] καὶ τὸ οὐδέτερον σπέρμα. τὸ μὲν δύνασθαι ζῶον γενέσθαι,   
[3] ἔχει δὲ τότε καὶ ἐνέργεια, ἡνίκα ἀντ ἀνθρώπου παρέχηται.   
[4] τὰ δὲ οὔτ’ ἐστὶν οὔτε δύναται γενέσθαι οὔτε λόγον   
[5] ἔχει, ὥσπερ αὐτὸ φύσει μὴ ὄν. τοῦτο γὰρ οὔτε τὸν τοῦ   
[6] ὄντος οὔτε τὸν τοῦ γενησομένου δέχεται λόγον. ὀρθώσας   
[7] τοίνυν κατὰ τὸν Ἱπποκράτην ζῶον αὐτὸ κατὰ γαστρὸς λέγοιτο   
[8] καὶ τοῦ σπείραντος αὐτὸ ἐξ ὅλων καὶ τὴν ὅλου παρέχοντος   
[9] δύναμιν. οὐ μόνον δὲ ὅτι ἀπὸ παντὸς καὶ ὅτι ζῶον   
[10] ἐδήλωσεν, ἀλλ’ ἔδειξεν ἐπὶ ποσότητος ὅτι τὰς τοῦ παντὸς   
[11] ἀρχὰς ἔχει καὶ δύναται τὰ ὅμοια τῶν ἀφ’ ὧν τὴν ῥίζαν   
[12] ἔσχεν λέγων· δίδυμα γίνεται μὲν ὑφ’ ἑνὸς λαγνεύματος,   
[13] ἔχουσι δὲ κόλπους καὶ γόμφους αἱ μῆτραι. ἐνταῦθα γὰρ   
[14] σαφῶς νοεῖν ἔνεστι δύνασθαι τούτου τὸ καταβληθὲν εἰς τὴν   
[15] μήτραν σπέρμα, ὅπερ ἦν ζώου φύσις. ὀλίγον γὰρ ὄν τῷ   
[16] πλήθει πολὺ τῇ δυνάμει γίνεται καὶ δείκνυσι τὴν ἀρχηγὸν   
[17] αἴτιον καὶ τὴν τῆς ζωότητος οὐσίαν. καὶ ὥσπερ τὸ ἐν τοῖς [p. 19.165]   
[1] πυρίταις πῦρ καὶ τὸ ἐν τιτάνῳ συνεσπαρμένον οὐκ ἄν τις   
[2] φήσει μὴ εἶναι πῦρ, ὅτι μὴ καίει. γίνεται γὰρ ἐνεργείᾳ τότε   
[3] καὶ τὸ πῦρ, ἡνίκα ἂν ὕλης λάβηται καὶ τῆς ἔξωθεν ἀπὸ   
[4] τοῦ παντὸς εἰσπνοῆς. οὕτω καὶ τὸ καταβληθὲν εἰς τὰς γυναῖκας   
[5] σπέρμα ἀληθεύσει τις ζῶον εἶναι λέγων. καὶ γὰρ   
[6] τοῦτο δυνάμει μέν ἐστι ζῶον ἤδη· γίνεται δὲ καὶ ἐνεργείᾳ,   
[7] ἡνίκα προελθὸν ἔξω τῆς μήτρας ἑαυτῷ συνάψει τῷ τὴν ἀρχὴν   
[8] παρεσχηκότι. μόριον γὰρ καὶ ἀπόσπασμα ὂν τοῦ μεγάλου   
[9] ζώου τοῦ κόσμου μένον μὲν ἐν μυχοῖς καὶ φωλεῦον   
[10] συγκρίσεως ἐπέχει λόγον, διακριθὲν δὲ καὶ γενόμενον ἔξω   
[11] τούτου τοῦ βάθους οἷον χάους ἀσπάζεται τὴν ὁμόφυλον   
[12] καὶ ὁμοίαν φύσιν ταῖς τῆς ἐνεργείας πράξεσιν· κινεῖσθαι   
[13] γὰρ ταῖς ἐξ αὐτοῦ κινήσεσιν ἄρχεται. καὶ τὰ φωσφόρα ὄμματα   
[14] τείνει διὰ παντὸς τοῦ ἡλίου καὶ σελήνης μιμούμενον   
[15] φύσιν καὶ τὸν νοῦν ἴστησι τῇ πρὸς τὸ ὅμοιον ἀπεικαζόμενον   
[16] φορᾷ.

## [chapter:3]

[ed2page:5.337]

[17] Ὡς μὲν οὖν ἀπεικότως τινὲς εἶπον   
[18] οὐ ζῶον τὸ κατὰ γαστρὸς ἐκ τῶν εἰρημένων τεκμαίρεσθαι, [p. 19.166]   
[1] ὅσα δὲ καὶ ποῖα ζῶον ποιεῖ νῦν φράσω. τοῦ γοῦν   
[2] ζώου διοικουμένου ὑπὸ ψυχῆς καὶ φύσεως καὶ τροφῆς καὶ   
[3] πνεύματος, τρέφεται μὲν γὰρ ψυχὴ πνεύματι, τροφαῖς δὲ   
[4] ὑγραῖς καὶ ξηραῖς ἡ φύσις, εὑρεθήσεται δὲ καὶ τὸ ἐν τῇ  
[5] μήτρα πάσαις ταῖς οἰκονομίαις χρώμενον. καὶ ταῖς πρὸς   
[6] τὴν τῆς ψυχῆς κινήσεσι καὶ ταῖς πρὸς τὴν τῆς φύσεως αὔξησιν.   
[7] καταπίνει τε γὰρ καὶ ὡς Ἱπποκράτει δοκεῖ· τῷ τε   
[8] γὰρ στόματι καὶ τῇ ῥινὶ τὴν πνοὴν ἄνωθεν ποιεῖσθαί φησι.   
[9] τινὲς δὲ καὶ τῶν Ἀσκληπιαδῶν καὶ θηλάζειν αὐτὸ τὰς ἐν   
[10] τῇ μήτρα κοτυληδόνας λέγουσί τε καὶ πέττειν, ἕπεσθαι γὰρ   
[11] ἀνάγκη τοῖς καταποθεῖσι καὶ πέψις, κἂν ὅτι μάλιστα κατειργασμένην   
[12] ἤδη, παρὰ τῆς μητρὸς λαμβάνει τὴν τροφήν.   
[13] προστεθὲν δὲ χωρὶς τῆς δεξαμένης αὐτὸ φύσεως οὐκ ἂν   
[14] δυνατὸν οὐδὲ ὁμοιωθῆναι πρότερον, εἰ μὴ ἐξ ἀνάγκης τῷ   
[15] τρεφομένῳ τὸ τρέφον τῆς τοῦ παιδὸς φύσεως τὴν ὁμοίοισιν   
[16] ἐργαζομένου. καὶ τότε τὰ ἔργα τῆς [ed1page:4.408]φύσεως παρασχεῖν   
[17] καὶ ἀναλαμβάνειν καὶ ἕτοιμον πρὸς διάκρισιν καὶ   
[18] διακρίνειν τὸ ἀλλότριον. τοῦτο γὰρ χολαὶ τῇ οἱ σύμπαντες [p. 19.167]   
[1] χυμοὶ διακριθείσης τῆς τροφῆς γίνονται. μὴ γὰρ δὴ μόνον   
[2] τὴν διὰ πυλῶν εἰς ἧπαρ δι’ ὀμφαλοῦ φερομένην ἐκ τῶν ἐμβρύων   
[3] ὕλην τρέφειν νομίζετε. τρέφεται μὲν γὰρ καὶ διὰ   
[4] τούτων τῶν ὁδῶν, μάλιστα καὶ διὰ τῶν τελεωτέρων καὶ   
[5] δι’ ὅ ἂν κατενεχθείη ἀπολαύει τροφῆς. μὴ γὰρ δὴ δόξῃς   
[6] τοῦ Ἱπποκράτους εἰπόντος, ἡ δὲ ἀρχαιοτέρη τροφὴ δι’ ἐπιγαστρίου   
[7] ὀμφαλοῦ, ἀγνοεῖν αὐτὸν μὴ καὶ διὰ στόματος τρέφεσθαι.   
[8] εἶπε γὰρ καὶ περὶ ταύτης τῆς ὁδοῦ ὡς ἐπάνω   
[9] προείρηται. μαρτύριον δὲ τοῦ καὶ ἐν μήτρᾳ διὰ στόματος   
[10] τὴν τροφὴν λαμβάνειν τὸ ἅμα τῷ τεχθῆναι τὴν ὁρμὴν πρὸς   
[11] τὸν μαστὸν ἔχειν. οὐ γὰρ μὴ προεθισθὲν χρῆσθαι τῇ ὁδῷ   
[12] ταχεῖαν οὕτω τὴν πρὸς αὐτὸ ὁρμάν ὁδόν. ἀτμίζει δὲ καὶ   
[13] πνευτοὶ τὴν διακριθεῖσαν τροφὴν καὶ προστίθησιν ἑκάστῳ   
[14] μορίῳ ῥαδίως· μεταβάλλει δὲ καὶ τὴν ἐκ σπέρματος εἰς χυμοὺς   
[15] καὶ τὴν ἐκ χυμῶν εἰς σάρκας καὶ φλέβας καὶ νεῦρα   
[16] καὶ ἀρτηρίας καὶ ὀστέα καὶ σπλάγχνα καὶ πιμελὴν· καὶ   
[17] τὴν ἐξ ὀλίγου εἰς πολὺ καὶ τὸ ἐκ μικροῦ γίνεται μέγα τῆς   
[18] αὐξητικῆς δυνάμεως μέχρι τῶν οἰκείων ὅρων τῆς αὐξήσεως   
[19] ἐκτεινούσης αὐτὸ καὶ περατούσης.

[p. 19.168]

## [chapter:4]

[1] Ἃ μὲν οὖν τῆς φύσεως ἔργα ἱκανῶς ἡμῖν   
[2] ἐδείχθη λογοποιοῦντι τὰ κατὰ γαστρός· ὡς δὲ καὶ ψυχῆς   
[3] μετέχει καὶ λογισμοῦ διὰ τῶν ἑξῆς πειράσομαι δεῖξαι. τῶν   
[4] γὰρ αἰσθητηρίων ὑπὸ τῆς φύσεως μηχανωμένων εἰς τὸ διαπορθμεύειν   
[5] τὰς ψυχικὰς δυνάμεις, δι’ ὀφθαλμῶν μὲν τὴν   
[6] ὁρατικὴν, δι’ ὤτων δὲ τὴν ἀκουστικήν· γευστικὴν δὲ καὶ   
[7] ὀσφρητικὴν διὰ γλώττης καὶ ῥινός· καὶ τὴν ἀφὴν δὲ διὰ   
[8] τῶν χειρῶν καὶ τῆς λοιπῆς τοῦ σώματος ἐπαφῆς, φανερὸν   
[9] ὅτι κενὸς οὐ λείπεται τόπος, ἀλλ’ ἕξει τὰ προειρημένα χωρία   
[10] καὶ κατὰ γαστρὸς ὄντος τοῦ βρέφους, τὴν τῆς ψυχῆς   
[11] οὐσίας καὶ τὸν ἐγκέφαλον δὲ ὄντα ταύτης οἰκητήριον ἐξ   
[12] ἀρχῆς ἔτι συνιστάμενον ἐν αὐτῷ τὸ κύτει τῆς κεφαλῆς   
[13] ἐγγινόμενον ἔχει. δῆλον οὖν κἀν τούτῳ ὡς ἅμα τῇ τοῦ   
[14] σπέρματος εἰς τὴν μήτραν ἐξακοντίσει συγκατέσπειρεν ὁ   
[15] τῶν ὅλων δημιουργὸς καὶ τὴν ψυχὴν, ἴνα τῷ σώματι καὶ   
[16] τὴν διοικοῦσαν αὐτῷ δύναμιν ἔχῃ. [ed2page:5.338] ἢ γὰρ οὐκ ἴσμεν   
[17] τοὺς ἔξωθεν δημιουργοῦντάς τινων ὀργάνων κατασκευὴν   
[18] ποιουμένους πρός τινων ἐνεργειῶν πράξεις; τρόπιν μὲν τὸν [p. 19.169]   
[1] ναυπηγὸν ὑποβάραθρον τῆς νεὼς ἕνεκα γενομένην. χαράκωμα   
[2] δὲ τῶν κυμάτων καὶ τεῖχος ἀσφαλὲς καὶ ἔρκος τῶν   
[3] ὑφάλων πετρῶν. κοιλαίνοντα δὲ μακραῖς σύριγξι τὸν αὐλοποιὸν   
[4] τὴν ὕλην τοῦ χαλκοῦ πρὸς ὑποδοχὴν τῶν ἐνιεμένων   
[5] πνευμάτων. τὸν δὲ μουσικὸν ἐκτείνοντα τὰς χορδὰς πρὸς   
[6] φθόγγων μελῳδίαν. καὶ τὸν ἑτοιμάζοντα ἤγουν παιωνικὰ   
[7] φάρμακα πρὸς ἄμυναν τῶν παθῶν. καὶ τὸν στρατηγὸν   
[8] πρὸς τῆς παρατάξεως τακτικὰ προδιδάσκοντα πρὸς ὑπομονὴν   
[9] τῶν πολεμίων. ὥσπερ οὖν οἱ τὰ τοιαῦτα μηχανώμενοι   
[10] τινὸς ἕνεκα τὴν παρασκευὴν ἐργάζονται, οὕτω καὶ ἡ φύσις   
[11] διαπλάττει τῶν ἐν ἡμῖν ἕκαστον ὡς ἐσόμενόν τινος ὄργανον.   
[12] οὕτως τε καὶ ἡ τῶν νεύρων φύσις οὖσα ψυχῆς οἰκητήριον   
[13] ἐξ ἀρχῆς ἅμα τῷ πνεύματι συμβλαστάνουσα δηλοῖ τὴν ψυχὴν   
[14] ἅμα τῷ σώματι συνισταμένῳ συνίστασθαι. καὶ γὰρ εἰ   
[15] μήπω ὀφθαλμὸς ὁρᾷ, γλῶττα δὲ γεύεται, οὖς δὲ φωνῶν   
[16] ἀντιλαμβάνεται· καὶ θερμῶν ἢ ψυχρῶν ἢ ὑγρῶν ἢ ξηρῶν   
[17] ἀναίσθητος ἡ ἁφὴ γίνεται κατ’ ἐνέργειαν, ἀλλ’ οὖν γε ὑπόκειται   
[18] φωλεύειν καὶ δύναται ταῦτα μετ’ ὀλίγον τεχθέντος [p. 19.170]   
[1] τοῦ βρέφους ἐργάζεσθαι. τολμήσας δ’ ἂν εἴποιμι τὴν ἡσυχίαν   
[2] ἐνέργειαν. τὸ γὰρ ἔτι ἐν μήτρᾳ ὄντος τοῦ παιδίου   
[3] μύειν τοῖς βλεφάροις καὶ τῇ ῥινὶ συνεστάλθαι καὶ τοῖς ὠσὶν   
[4] ἀνηκουστεῖν ἔργον ἐστὶ προσταττούσης ψυχῆς. τὴν γλῶτταν   
[5] δὲ οὐκ ἄν τις φήσῃ μὴ γεύεσθαι ἐπὶ τῶν κυουμένων,   
[6] ἔτι καὶ τῆς ποιότητος ἀντιλαμβάνεσθαι, φανεροῦ τοῦ πράγματος   
[7] γενομένου διά τι πάθος. πολλάκις γὰρ ἴσμεν ἐναποθνήσκοντα   
[8] ἐν ταῖς μήτραις παιδία φαυλότητι τῶν προσφερομένων   
[9] διὰ στόματος τὴν τροφὴν ἀποστραφέντα καὶ   
[10] ἀπαγορεύσαντα, ἐπειπούσης διὰ τῆς ἐν τῆ γλώττῃ γευστικῆς   
[11] δυνάμεως τῆς φύσεως πρὸς τὴν τοῦ παιδὸς διαμονήν.   
[12] καὶ τὸ ἀναπνεῖν δὲ ὂν ἔργον τῆς ψυχῆς παρεχόμενα τὰ ἔμβρυα.   
[13] ἀναπνεῖ γὰρ διὰ στόματος ὡς καὶ μικρὸν πρόσθεν   
[14] εἴπομεν. δῆλον ἐκ τοῦ συμπαρεῖναι καὶ τῷ σπέρματι καὶ   
[15] τὴν ψυχὴν ἅμα τῇ φύσει. ψυχικὸν γὰρ ἐνέργημα καὶ οὐ   
[16] φυσικὸν ἰατρῶν παῖδες οἱ πλεῖστοι τὴν ἀναπνοὴν ὡρίσαντο.   
[17] παιδαριῶδες γὰρ οἴεσθαι παραγραφὴν εἶναι τοῦ μὴ ψυχῆς   
[18] ἔργον ὑπάρχειν αὐτὴν τῷ φάναι τὸν καθεύδοντα ἀναπνεῖν [p. 19.171]   
[1] ἀπροαιρέτως οὔσης τῆς ἀναπνευστικῆς καὶ προαιρετικῆς.   
[2] ὥσπερ γὰρ ἐγρηγορότος τοῦ ζώου τῷ πάσας ὑπάρχειν τὰς   
[3] ἐνεργείας ἡ ψυχὴ, ὁρᾶται γὰρ καὶ ἀκούει καὶ διὰ τῶν λοιπῶν   
[4] αἰσθητηρίων ἐπιτελεῖ, κινεῖται δὲ καὶ τούτων δι’ αἰσθήσεως   
[5] ἀντιλαμβάνεται καὶ πᾶσαν ὑφίσταται πραγματείαν   
[6] τείνασα ἑαυτὴν ἀκτινοειδῶς καὶ παρασπείρασα τοῖς ὀργάνοις,   
[7] δι’ ὧν τὰ χρειώδη συντελεῖ, τὸν αὐτὸν τρόπον καὶ νύκτωρ   
[8] συσταλεῖσα καὶ σωρευθεῖσα μήτε ὑπὸ τῶν ὁρατῶν ἐνοχλουμένη   
[9] μήτε ὑπὸ τῶν ἀκουστῶν διακρινομένη μήθ’ ὑπὸ τῶν   
[10] ὀσφραντῶν ἀνατρεπομένη μήτε ὑπὸ τῶν ἁφῇ προσπιπτόντων   
[11] ἀλλοιουμένη μήτε δρόμοις ἢ περιπάτοις ἢ ἄλλοις γυμνασίοις   
[12] διαπονουμένη μηδὲ ἐν αὐτοῖς γινομένη τὴν κατὰ   
[13] ἀναπνοὴν ἐνέργειαν ἀπεργάζεται. ἢ τὴν μὲν φύσιν ἑκοῦσαν   
[14] καὶ οὐ παθοῦσαν τὰ δέοντα ποιεῖν πεπιστεύκαμεν, ψυχὴν   
[15] δὲ τῆς θειοτέρας μοίρας λαχοῦσαν οὐ παρακολουθεῖ τοῖς   
[16] ἰδίοις ἐνεργήμασιν. θνητὸν καὶ γεῶδες ἡ φύσις καὶ διανοίας   
[17] ἐκτός ἐστιν, ἣ οὔτε λογισμὸν ἔχει, τήν τε θνητὴν μόνην οἶδε   
[18] περίοδον, τήν τε φθαρτὴν πρᾶξιν εἴληφεν. ἡ ψυχὴ δὲ ἀπόῤῥοια [p. 19.172]   
[1] μὲν τῆς πάσης ψυχῆς καὶ τῆς οὐρανίου χορείας ἐπιστήμης   
[2] ἀντιλαμβάνεται, ἀεὶ δὲ ἐπὶ τὴν πρὸς τὸ ὅμοιον   
[3] ἐπιγενομένην ὁδὸν ὑπερβαίνει μὲν γῆν, τὴν ἐν ὕδατι πλάνην   
[4] ἀποστρέφεται, καὶ ὑπεραναβαίνει τὸν ἀέρα, καὶ πυρὸς   
[5] ἀνωτέρα γίνεται. καὶ τῆς οὐρανίου θεότητος τυγχάνει. καὶ   
[6] τὸν ὑπερουράνιον πολλάκις βλέπει τόπον, συμπαραστατεῖ τῷ   
[7] τῶν ὅλων δεσπότῃ περίοδος τῶν ἄνω γίνεται. [ed2page:5.339] πολλάκις   
[8] τοῖς αὐτοῖς ὁμοιοειδέσι τυγχάνει, οἶδε κἂν ἐν σώματι   
[9] γίνηται πόθεν ἐστὶ καὶ ὅθεν. καὶ ὅτι σύνεστι τοῖς ὅλοις ὁ   
[10] τῶν πάντων πατὴρ τούτοις τοῖς ὄμμασιν, ἐν οἶς ἂν καθιδρύσηται   
[11] αὐτὴν χρωμένη. μὴ τοίνυν ἀγνοούσης φασκέτωσαν   
[12] τῆς ψυχῆς γίγνεσθαι τὴν ἀναπνοὴν ὕπνῳ σχολάζοντος τοῦ   
[13] σώματος. ἱκανώτερον γὰρ πρὸς πάντα φύσεως ἡ ψυχὴ, καὶ   
[14] δυνατωτέρα ᾖ. καὶ μὴν φύσιν ὁμοίως τὴν ἐγρηγορότων καὶ   
[15] καθευδόντων ἐνεργεῖν δύνασθαι. πέττει γὰρ καὶ ἀναδίδωσι·   
[16] καὶ διακρίνει καὶ προστίθησι καὶ αὐξάνει ἐν ἑκατέρῳ χρόνῳ.   
[17] ψυχὴν δὲ μόνην ἐγρηγορότων πράττειν ἃ προσῆκε τῷ σώματι.   
[18] κοιμωμένων δὲ τὰ ὁμοῖα μὴ δύνασθαι ᾖ. ἄτοπον [p. 19.173]   
[1] δὲ καὶ τὸ ἱκανῶς δεδειγμένου τοῦ ζώου εἶναι τὸ κατὰ γαστρὸς   
[2] μὴ καὶ ἀπὸ τῶν ἔξωθεν πιστώσασθαι τὰ προειρημένα.   
[3] μύας τε καὶ σκώληκας οἶον ἐν μήτρᾳ τῇ ὕλη ὁρῶντες   
[4] γινόμενα ὀνομάζομεν ζῶα ἀποβλέποντες ἰλυσπώμενα,   
[5] κἀκεῖνα δὲ, οἶμαι, τῆς προνοούσης αὐτῶν δυνάμεως ἐπιστατούσης.   
[6] ἀμφισβητοῦμεν δὲ αὐτὴν περὶ τῶν [ed1page:4.409] ἐν μήτρᾳ   
[7] ζωουμένων, εἰ δεῖ σαφῶς ζῶον καλεῖν; καὶ ταῦτα κηρύττοντος   
[8] Ἱπποκράτους. ζωοῦται τὰ μὴ ζῶα ἐν τῶν ζώων   
[9] φύσιες πάντων ἀδίδακτοι. δέον γὰρ εἰπεῖν, μὴ ζῶα, ἢ εἰπεῖν,   
[10] γίνεται τὰ μέρεα. τοῦτο μὲν γὰρ παρέλειπε, τὸ δὲ τοῦ   
[11] τελείου ὀνόματος κατεχρήσατο, ἵνα ἅμα συνίστασθαι καὶ   
[12] ζῶα εἶναι νοῶμεν. φιλοτιμότερον δὲ καὶ ἀμαχέστατον καὶ   
[13] τὸ φύσιες δὲ πάντων ἀδίδακτοι προθέσπισεν, ἵν’ εἴ τις   
[14] τρόπῳ ἢ λόγῳ ἀπαιτοίη τῆς ζωώσεως ἐπὶ τὴν πάντα γεννῶσαν   
[15] αὐτὴν, ἀδιδάκτως ἀναφέρεται φύσιν. καὶ τὸ φύσιες δ’   
[16] ἐξαρκεῖ παντάπασι παραγράφεσθαι τῶν ἀπίστων τὰς γνώμας   
[17] καὶ τῶν μὴ ζώων φασκόντων. εἰ γὰρ ἑκάστῳ τῶν ὄντων [p. 19.174]   
[1] τὰ τέλη πρὸς τὸ εἶναι παρεχομένην δίδωσι καὶ τῷ κυοφορουμένῳ   
[2] τὴν τοῦ ζώου εἶναι τελείωσιν. πῶς δ’ οὐκ εὔηθες   
[3] ψυχὴν μὲν καὶ σῶμα ζῶον εἶναι φάσκειν, ἀφαιρεῖν δὲ   
[4] τοῦ ὄντος τοὔνομα; ὅμοιον γὰρ εἰ καὶ τοῦ τὸ πῦρ εἰδοποιοῦντος,   
[5] ὅπερ ἐστὶν τὸ καῖον ἔχοντος τοῦ πυρὸς, τὸ μὲν   
[6] ἔργον τις ὁμολογοίη, τὸ δ’ ὄνομα μὴ λέγοι, ἢ πάλιν τοῦ   
[7] ἡλίου φωτίζοντος τὸ σκότος τὸ μὲν γινόμενόν τις ὁμολογοίη,   
[8] τὸ δ’ ἡμέραν εἶναι τοῦτο ἀρνοῖτο τοὔνομα, ἢ εἴ τις τῆς   
[9] ἐξ ὑγρῶν καὶ στερεῶν εἰς τοῦτο σύνοδον τρέφειν λέγοι, τὸ   
[10] δὲ τροφὴν λέγεσθαι μὴ συντίθοιτο, ἢ τὸ μὲν τέμνον τὸν   
[11] χαλκὸν ἢ σίδηρον, φεύγειν δὲ τὸ ὄνομα τῆς μαχαίρας, ἢ   
[12] τὸ τμῆμα τοῦ τέμνοντος. ἀλλ’ οὐδὲ τοῦ ζοφώδους ἀέρος   
[13] ὑπὸ ἡλίου φωτιζομένου τὸ ἔργον βλέπων εἴποι τις ἀν τὸ   
[14] τοιοῦτον μὴ εἶναι ἡμέραν, οὔτε τοῦ πυρὸς τὴν χρείαν τὸ   
[15] πῦρ μὴ λέγεσθαι, οὔτε τοῦ τέμνοντος τὴν ἐνέργειαν τὸ μὴ   
[16] μάχαιραν εἶναι τούτου το ὄνομα, οὔτε τὸ σπέρμα ζωούμενον   
[17] καὶ καταλαμβάνον τῆς ζωώσεως ἀφαιρήσεταί τις τὴν   
[18] προσηγορίαν.

[p. 19.175]

## [chapter:5]

[1] Ὡς μὲν οὖν καὶ φύσεως καὶ ψυχῆς μετέχει   
[2] τὸ ἔμβρυον καὶ τῶν ἐφ’ ἑκατέρας ἐνεργειῶν καὶ πῶς ἐστι   
[3] ζῶον ἀποχρώντως ἐδείξαμεν. λοιπὸν δὲ δείξομεν ζῶον εἶναι   
[4] τὸ τοῖς μυχοῖς τῆς μήτρας ἔτ’ ἐγκείμενον. εἰ δέ τις ἡμᾶς   
[5] ἀπαιτοίη φύσεως λογισμοὺς, ἴστω πάντα πράττουσαν αὐτὴν   
[6] αὐτοδιδάκτως τε καὶ αὐτομαθῶς. οὐδὲ γὰρ ὅπως ἐν φυτοῖς   
[7] σκώληκες γίνονται ἢ ἀφ’ ἵππων καὶ βοῶν οἱ σφῆκες καὶ   
[8] μέλιτται ῥᾴδιον ἡμῖν λέγειν, ἀλλ’ ὑπὸ τῆς φύσεως ἀπλῶς   
[9] γίνεται. οὐδὲ γὰρ τοὺς ὄρνεις πέτεσθαι διδάσκει τις, οὐδὲ   
[10] τὸ νοεῖν ἡμᾶς ἢ ἀκούειν ἢ βλέπειν, [ed2page:5.340] ἀλλ’ ὅμως καὶ   
[11] τοὺς ὄρνιθας ὁρῶμεν πεττομένους καὶ ἡμᾶς αὐτοὺς χωρὶς   
[12] μαθήσεως νοεῖν τε καὶ βλέπειν. ἀπόῤῥητος γάρ τις καὶ   
[13] κεκρυμμένη καὶ πολὺ τῆς ἡμιτέρας διανοίας βυθιωτέρα ἡ   
[14] περὶ τὴν φύσιν αὐτουργία. μὴ τοίνυν μηδὲ περὶ τὴν τὰ   
[15] ἔμβρυα ζωογονίαν ἀπιστῶμεν εἶναι ζώωσιν. οὐδὲ γὰρ ἐκεῖνα   
[16] μανθάνει πρός τινος μετὰ τὸ τεχθῆναί τι τῶν οἰκείων ἔργων,   
[17] ἀλλ’ ἐνόντα ταῖς μήτραις καταπίνει καὶ πέττει καὶ   
[18] διακρίνει τὴν ἀναδοθεῖσαν καὶ προστίθησι τὴν καθαρθεῖσαν [p. 19.176]   
[1] καὶ τὴν περιττὴν ἀπωθεῖται. ἵν’ ἐπειδὰν πρὸς φῶς   
[2] προέλθῃ τὴν περιττεύουσαν ἐκκρίνει. τό τε γὰρ μηκώνιον   
[3] καλούμενον περίττωμα ὂν ἐξ ὅλης τῆς τοῦ ἐμβρύου τροφῆς   
[4] ἐστιν καὶ τὸ ἐν τῷ οὐραχῷ ὑγρόν. ἥτε γὰρ κοιλίη φυσᾶται,   
[5] φησὶν ὁ παλαιὸς, ἀπὸ τῆς διὰ στόματος εἰσπνοῆς   
[6] καὶ τὰ ἔντερα καὶ εἰς τὸν κύσσαρον ὁδός τις ἐπιγίνεται.   
[7] κατὰ μικρὸν γὰρ ἐμπίπτον τὸ περιττὸν εἰς τὸν ἀρχὸν παραγίνεται.   
[8] κύσσαρον γὰρ τὸν ἀρχὸν εἴρηκε. καὶ μηδεὶς   
[9] ἡμᾶς παραγέτω διὰ τὴν τοῦ ἀμνίου ὑμένος παράθεσιν μὴ   
[10] δύνασθαι διὰ στόματος τρέφεσθαι τὰ ἔμβρυα, ἱκανὴ γὰρ ἡ   
[11] φύσις διὰ τῶν πόρων εὐπορίαν παρασχεῖν καὶ ὁδὸν ἐς εὐπρέπειαν   
[12] οὖσαν αὐτάρκη. φησὶ δὲ Δημόκριτος ἅνθρωπον   
[13] ἐξ ἀνθρώπου ἐξεσεῖσθαι καὶ κῦνα ἐκ κυνός καὶ βοῦν ἐκ   
[14] βοός. ἀνὴρ εἰδὼς μὲν καὶ τὴν οὐράνιον θεωρίαν, θεωρίας   
[15] δὲ καὶ τὴν ἐν ἡμῖν φύσιν οὐχ οἷόν τε ἀγνωμονεῖν χρήζει   
[16] λέγειν, μὴ ζῶον τὸ κατὰ γαστρὸς , ὅλον ἐξ ὅλου συνιστάντος   
[17] αὐτὸ δράσαντος νή \* \* \* καὶ γὰρ οὐδ’ ἂν ἔσχεν ἀνθρώπου   
[18] λόγον τὸ γινόμενον. εἰ μὴ πάντας μὲν ἐν ἑαυτῷ [p. 19.177]   
[1] περιεῖχε τοὺς τελείους λόγους. ἔμελλε δὲ ποιήσειν οἷα ταῦτα,   
[2] ἀφ’ ὧν τὸ σπέρμα κατεσπάρη. ὥσπερ γὰρ ἢ τὰ τῷ ποσῷ   
[3] ἢ τὰ τῇ ποιότητι καταβληθέντα σπέρματα ἀναδέχεται τόπους   
[4] ἢ περί τε τὰ ὁλομελοῦντα ἢ μὴ τοῖς πᾶσιν ἀπηρτισμένα   
[5] ἢ μορφὰς ἄλλων ζώων ἔχοντα, τὸν αὐτὸν τρόπον   
[6] καὶ ὅσα ἐκκαθῆ καὶ διακεκριμένα σπέρματα τυγχάνει τὸν   
[7] ἐν τέλει τῶν ζώων ἐπέχει λόγον. τὸ γὰρ λεῖπον παραποδισμὸν   
[8] τῆς ὅλης φύσεως εἴληφε καὶ ἐκλείποντα τὰ ἔμβρυα   
[9] καὶ διὰ τὸ αὐτὸ τοῦτο μὴ παραποδισθὲν ζῶα ποιεῖται ἐκ   
[10] σπέρματος. μήτ’ οὖν φιλόσοφός τις ὡς ἀμύητος τοῖς ἄνω   
[11] μήτ’ ἰατρὸς τῶν ἀπὸ Ἀσκληπιάδου ὡς ἀθεώρητος τοῦ   
[12] ἀνθρώπου τῆς φύσεως ἀποκηρυττέτω καὶ ἀποξενούτω τὰ   
[13] ἔμβρυα, ἀλλ’ αὐτὸς πολὺ πρότερον ἀναθεωρησάτω ἐφ’ ἑαυτόν·   
[14] καὶ ἢ παρὰ πρεσβυτέρων μαθέτω ἢ ὑπὸ τῶν γεννησάντων   
[15] ἀναμνησθήτω ὡς ἦν ποτε καὶ αὐτός ἔμβρυον. καὶ   
[16] τοίνυν αὐτοῦ ἢ τότε ὡς ὑπὸ μήτρας πρότερον τελείως ἐν   
[17] μήτρᾳ ἐσχηματούργηται καὶ ὡς ἐκ σπέρματος τοῦ εἶναι γέγονεν   
[18] ἡ ῥίζα αὐτῷ καὶ ὡς οὐκ ὀφείλει παρανοίᾳ ἄγειν τὴν [p. 19.178]   
[1] φύσιν. ῥαδιουργῆσαι γάρ ἐστι τὰ ἐκείνης θέσμια καὶ τοὺς   
[2] τῆς γῆς δημιουργουμένους ὑπ’ αὐτῆς φάναι ζῶον μὲν ὑπάρχειν   
[3] τὴν αὐτὴν τῆς γεννήσεως καὶ πάντα ἐσχηκότα τοῖς   
[4] αὐτοῖς μυχοῖς ἐντεθραμμένον, φάσκειν δὲ μὴ ζῶα τοὺς ἐν   
[5] μήτρᾳ τεθραμμένους. ἢ ἐκ μὲν πυρῶν οἱ πυροὶ γενήσονται   
[6] καὶ ἐκ τῶν ἄλλων σπερμάτων τὰ ὅμοια καὶ ἐκ φυτοῦ   
[7] φυτὰ τὴν αὐτὴν τοῖς γιγνομένοις φύσιν εἰληφότα, ἄνθρωπος   
[8] δὲ τὸ θειότερον τῶν ἄλλων καὶ τῶν ὅλων κρεῖττον, τὸ   
[9] ὅμοιον κατὰ δύναμιν θεῷ, μὴ τὴν αὐτὴν τοῖς σπείρασιν   
[10] ἀναδέξασθαι θειότητα; ἀλλὰ γὰρ ἤδη καὶ νόμῳ καὶ τοῖς   
[11] συμβεβηκόσι δείξομεν ζῶα τὰ ἔμβρυα. ἢ τοῦ μὲν ζῆν τῇ   
[12] φύσει τὴν αἰτίαν προστιθέντες, τοῦ δ’ εὖ ζῇν μετὰ τῆς   
[13] ψυχῆς αὐτοὶ τὴν πρόσβασιν ἀναδεξάμενοι νομοθετοῦσι. τοῦτο   
[14] γάρ εἰσιν οἱ νόμοι, κωλύειν μὲν τὰ κακὰ πράττεσθαι, φυλάττειν   
[15] δὲ τὰ ἤδη ὄντα καλὰ, [ed2page:5.341] ἢ τὰ μέλλοντα ἢ τὰ   
[16] παρόντα προσποιεῖν, τιθέμενον τοὺς νόμους δύο τοῖς μεγίστοις   
[17] ἀπεδείξαμεν εἶναι τὰ ἐν τῇ γαστρὶ ζῶα· ἐνὶ μὲν τῷ   
[18] προσθεῖναι τιμωρίαν τῷ αἰτίῳ τῆς ἐξαμβλώσεως γινομένῳ, [p. 19.179]   
[1] ἑτέρω δὲ καὶ δευτέρῳ τῷ δύνασθαι καὶ κλήρου μεταλαμβάνειν   
[2] καὶ τοὺς μήπω γεγενημένους. εἰδότες γὰρ ἀκριβέστερον   
[3] τῶν πλειόνων ὡς ἂν καὶ θεῶν ἔργα μιμούμενοι. θεῶν   
[4] γὰρ τὸ νομοθετεῖν πρῶτον, εἴπερ ὁ μὲν τῶν ὅλων πατὴρ   
[5] ἐν θεοῖς πάντα διέταξε νόμῳ, κινεῖται γὰρ καὶ ὁ κόσμος   
[6] ταῖς ἐκείνου προστάξεσι, καὶ οἱ πλανῆται δὲ τὴν οἰκείαν   
[7] ἕκαστος σφαῖραν ἐν νενομοθετημένῳ χρόνῳ καὶ ἥλιος καὶ   
[8] σελήνη τοὺς ὡρισμένους δρόμους. ἐῤῥίζωται δὲ ἡ γῆ τοῖς   
[9] τοῦ δημιουργοῦ κελεύσμασιν, κέχυται ὕδωρ καὶ ἀὴρ ἥπλωται   
[10] καὶ πῦρ ἵεται καὶ τὴν ἰδίαν ἐνέργειαν ἕκαστον τηρεῖ   
[11] φοβούμενον ὑπερβῆναι τὸν ἴδιον νόμον, ἐνομοθέτησε μὲν καὶ   
[12] Κρησὶν ὁ Ζεὺς καὶ Λακεδαιμονίοις ὁ Πύθιος καὶ Ἀθηναίοις   
[13] ἡ Παλλάς. οἱ οὗν τούτων μαθηταὶ νομοθέται Λυκοῦργος   
[14] καὶ Σόλων βεβαίως ἡμῖν δι’ ὧν προεῖπον κεφαλαίων   
[15] δύο [ed1page:4.410] τὴν ὑπὲρ τῶν ἐμβρύων ἀναμφισβήτητον   
[16] παρέσχον ὑπόθεσιν. εί γὰρ ὅταν μὴ ζῶα ἦν, οὐκ ἂν ἐκόλασαν   
[17] τοῖς νόμοις φανερῶς τιμωρησάμενοι τοὺς αἰτίους τῆς   
[18] ἐξαμβλώσεως, ἐπειδὴ δὲ ἔφησαν ζῶα εἶναι, τὴν τιμωρίαν [p. 19.180]   
[1] ἐπήγαγον. τίς γὰρ τὸν ἤδη τέλειον καὶ ὡμολογημένον ἄνθρωπον   
[2] εἰσπράττεται δίκην ὑπὲρ τοῦ μήτε κατὰ τὴν μήτραν   
[3] ὄντος ἀνθρώπου μήτε τὴν ἀρχὴν ἐζωουμένου ποτὲ   
[4] κλῆρον ἀφίησιν οὐ γινώσκειν, εἰ ζῶον τὸ ἔμβρυον; πῶς οὖν   
[5] ἐπισκήπτεις τὸ κατὰ γαστρὸς μὴ ζῶον εἶναι λέγων; τίς   
[6] χρῆται διαδόχῳ τὸ μήπω εἶναι πεπιστευμένῳ; τὶς ἐρεῖ τὸν   
[7] αὐτὸν κύριον τὸν ἀμφισβητούμενον; οὔπω Περικλῆς ἐγένετο   
[8] ὀλύμπιος καὶ πᾶσιν ἤδη φοβερὸς τοῖς Ἕλλησι διὰ τὸ ἐνύπνιον   
[9] ἦν. οὔπω Πεισίστρατος καὶ τύραννος ἦν· οὔπω   
[10] Ὀλυμπιὰς Ἀλέξανδρον ἐρύη, καὶ πάντες Ἄμμωνος ἔλεγον   
[11] ἤδη παῖδα καὶ βασιλείας ἦρχες. καὶ Κύψελος ἔτι ζωογονούμενος   
[12] καὶ εἰ τοῖς Βακχιάδαις οὐκ ἐδόκει. φοβοῦντος αὐτοὺς   
[13] ἰνδάλματος. λέγεται δὲ ὡς καὶ Ἑκάβη τὸν Ἀλέξανδρον   
[14] ἐδεδοίκει πρὶν τεκεῖν ἐκπλήξαντα αὐτὴν γενναιοτέρου θεάματος,   
[15] ἀλλὰ καὶ πάντες Φρύγες ἐκ τοῦ μήπω γεγενημένου   
[16] πυρὸς δεχόμενοι τὰς συμφοράς. καὶ Ἀλκμήνη δὲ γεννήσασα   
[17] τὸν Ἡρακλέα φοβερὰ τοῖς ἀντιστρατιώταις ἐγίνετο καὶ τοὺς   
[18] ἐχθροὺς μὴ θαῤῥεῖν ἐποίει τὸν παῖδα κατὰ γαστρὸς ἔχουσα. [p. 19.181]   
[1] τοσοῦτον οὖν ἀπεῖχε τοῦ μὴ ζῶα λέγειν τὰ ἔμβρυα, παρόσον   
[2] καὶ τοῦ μη μόνον ὡς ζῶα, ἀλλὰ καὶ τῆς ἀνθρώπου   
[3] φύσεως ἀλκιμώτερα, κἂν ἔτι ταῖς μήτραις ᾖ προσεῤῥιζωμένα.   
[4] ἀλλὰ γὰρ ἤδη καὶ πρὸς αὐτά μοι τὰ ἔμβρυα γινέσθω   
[5] ὁ λόγος ὡς ἤδη τὴν ἀνθρώπῳ ἐντελῆ ζωότητα μεμορφωμένα.   
[6] προΐετέ μοι τῶν μυχῶν μηδὲν πεφοβημένα μήτε   
[7] γένους πάρεσιν μήτε φιλτάτων ἀπαλλοτρίωσιν μήτε κτημάτων   
[8] ἀφαίρεσιν, οὐδὲν ὑμᾶς ἡ τῶν πολλῶν συκοφαντία καὶ   
[9] τῶν αὐτὰ ἀδικούντων τὴν φύσιν πανουργία παραγράψεται,   
[10] ὅθεν αὐτῶν ὑμεῖς τιμωροὶ καταστήσεσθε ὡς Περικλῆς , ὡς   
[11] Πεισίστρατος, ὡς Πάρις, ὡς ὁ Μακεδὼν Ἀλέξανδρος καὶ   
[12] ὡς Ἡρακλῆς.