title : De urinis compendium

creator : Galen

editor : Kühn, Karl Gottlob

publisher : Sorbonne Université

idno : urn:cts:greekLit:tlg0530.tlg034.verbatim-grc1

issued : 2023

# [urn:cts:greekLit:tlg0530.tlg034.verbatim-grc1]

[p. 19.602]

## [work:1] ΓΑΛΗΝΟΥΠΕΡΙΟΥΡΩΝΕΝ ΣΥΝΤΟΜΩΙ.

[1] [ed2page:8.349]Τῶν οὔρων, ὡς προείρηται, πολλαὶ μὲν κατὰ   
[2] γένος αἱ διαφοραὶ, πολλαὶ δὲ καὶ εἰδικαί. καὶ πρῶτα μὲν   
[3] καὶ γενικώτατα δύο χῦμά τε καὶ παρυφιστάμενον. καὶ χῦμα  
[4] μὲν καλεῖται ἅπαν τὸ οὖρον παρὰ τὸ ἐκκεχύσθαι. παρυφιστάμενον   
[5] δὲ τὸ ἐν αὐτῷ ἕτερόν τι ἐμφαῖνον. ἐν τούτῳ   
[6] δὲ τῷ χύματι δύο θεωροῦνται ἐν συγκρίσει διαφοραὶ, σύστασις   
[7] καὶ χροιά · ἑκάτερον δὲ τούτων εἰς ἕτερα διαιρεῖται   
[8] καὶ ὑποδιάφορα. ἡ μὲν γὰρ σύστασις εἰς λεπτότητα καὶ [p. 19.603]  
[1] παχύτητα καὶ τὸ ἐξ ἀμφοτέρων σύμμετρον ὅπερ κατὰ φύσιν   
[2] ὑπάρχει. τὸ δὲ λεπτὸν καὶ παχὺ τέμνονται διχῆ, ἢ   
[3] γὰρ ἐξουρεῖται λεπτὸν καὶ μένει λεπτὸν, ἢ ἀναθολοῦται καὶ   
[4] γίνεται παχύ · καὶ τὸ ἀνάπαλιν καὶ οὐρεῖται παχὺ καὶ μένει   
[5] παχὺ καὶ ὕστερον ἀποκαθίσταται · καὶ τὸ μὲν οὐρούμενον   
[6] λεπτὸν καὶ μένον λεπτὸν δηλοῖ ἐσχάτην ἀπεψίαν τοῦ   
[7] φλεβώδους γένους. οὐ γὰρ ἐνεχείρησεν ὅλως ἡ φύσις ἐπαναστῆναι   
[8] πρὸς ἄμεινον τοῦ προσορεσθέντος καὶ πλεονεκτοῦντος   
[9] ἐν φλεψὶ χυμοῦ. τὸ δὲ οὐρούμενον λεπτὸν καὶ ὕστερον   
[10] ἀναθολούμενον δηλοῖ τὴν φύσιν ἐπαναστᾶσαν, ἄρχεσθαι δὲ   
[11] κινεῖν καὶ ἀναμοχλεύειν τὴν ὑποκειμένην καὶ πλεονάζουσαν   
[12] ἐν φλεψὶν ὕλην · πάλιν δὲ τὸ οὐρούμενον παχὺ καὶ μένον   
[13] παχὺ δηλοῖ ἀκμάζειν τὴν τῶν παχέων πνευμάτων τε καὶ   
[14] χυμῶν ζύμωσιν. τὸ δὲ οὐρούμενον παχὺ καὶ ὕστερον ἀποκαθιστάμενον   
[15] δηλοῖ παρεῖναι μὲν τὴν τῶν παχέων χυμῶν   
[16] ζύμωσιν, ἄρχεσθαι γὰρ τὴν διάκρισιν γίνεσθαι. καὶ ταῦτα   
[17] μὲν ἐν συστάσει τοῦ χύματος θεωροῦνται αἱ διαφοραὶ τῆς   
[18] πέψεως καὶ τῆς ἀπεψίας [ed2page:8.350] τῶν χυμῶν. αἱ δὲ ἐν [p. 19.604]  
[1] χρώματι διαφοραὶ πολλαὶ μὲν, ἐν συντόμῳ δὲ εἰπεῖν οἷον   
[2] λευκὸν, ὠχρὸν, ξανθὸν, πυῤῥὸν, ἐρυθρὸν, μέλαν. καὶ τὸ μὲν   
[3] λευκὸν πολλὰ σημαίνει · ἢ γὰρ ἀσθένειαν τῆς δυνάμεως καθάπερ   
[4] ἐπὶ τῶν γερόντων καὶ τῶν χρονίων νοσημάτων ἢ δι’  
[5] ἔμφραξιν τῶν ἀγγείων ἢ διὰ πολυποσίαν. εἰ δὲ πάχος ἔχει   
[6] τὸ λευκὸν, σῆψιν ὠμῶν χυμῶν ἐν φλεψὶ κειμένην δηλοῖ. πάλιν   
[7] δὲ τὸ ὠχρὸν ἀσθένειαν μὲν τῆς φύσεως δηλοῖ, μὴ δυναμένης   
[8] δὲ οὕτως ἀλλοιῶσαι καὶ πέψαι τὸ χῦμα τὸ ἐν φλεψί.   
[9] τὸ δὲ ξανθὸν οὖρον ἔνδειαν ὕλης σημαίνει νεωτέρῳ μὲν   
[10] ἀσιτίαν ἢ ἀγρυπνίαν ἢ θερμότητα ἐν τῷ βάθει ἔχοντι ἐναποκειμένην   
[11] ὡς ἐπὶ τῶν τριταίων. τὸ δὲ πυῤῥὸν ἄπεπτον  
[12] μὲν ὑπάρχει κατὰ τὴν σύστασιν, ξηρότητα δὲ πολλὴν σημαίνει ·   
[13] εἰ δὲ καὶ πάχος ἔχει, πυρετόν. τὰ δὲ πολλὰ τῶν  
[14] οὔρων εὐχερῶς χρώννυνται ἀπὸ χολῆς. πάλιν τὸ ἐρυθρὸν   
[15] οὖρον γίνεται ἀπὸ πλείστου αἵματος καταβαπτομένου τοῦ   
[16] οὔρου, τοῦτο δὲ γίγνεται καὶ περὶ τῶν φλεγμονῶν. τὸ δὲ   
[17] μέλαν οὖρον γίγνεται ἢ διὰ τὸ καθαίρεσθαι καὶ ἐκριπτεῖσθαι [p. 19.605]  
[1] τὸν μελαγχολικὸν χυμὸν ἢ δι᾽ ὑπερόπτησιν τοῦ αἵματος.   
[2] ταῦτα δὲ πάντα τήν διάθεσιν τῶν ἐν φλεψὶ κειμένων  
[3] χυμῶν σημαίνουσι. τὸ οὖν κατὰ φύσιν οὖρον ἐν συμμετρίᾳ  
[4] τῶν προειρημένων ποιοτήτων θεωρεῖται · κατὰ μὲν τὴν σύστασιν   
[5] μήτε λεπτὸν πολὺ μήτε παχύ · κατὰ δὲ τὸ χρῶμα   
[6] ξανθόν τε καὶ πυῤῥὸν, ξανθὴν καὶ λείαν καὶ ὁμαλὴν ἔχον   
[7] ὑπόστασιν καὶ ἐν τῷ πυθμένι τοῦ ἀγγείου ὑποκαθισταμένην ·  
[8] καὶ τοῦτο κυρίως λέγεται κατὰ φύσιν. εἰρηκότες τοίνυν   
[9] τὰς ἐν συστάσει καὶ κατὰ χροιὰν διαφορὰς ζητήσομεν   
[10] ὁμοίως καὶ τὰς τοῦ παρυφισταμένου · ἀλλὰ πρότερον μάθωμέν   
[11] τί ἐστι τὸ παρυφιστάμενον.

[12] Παρυφιστάμενον λέγεται τὸ ἐν αὐτῷ οὔρῳ ἕτερόν τι   
[13] ἐμφαῖνον καὶ οἱονεὶ μηδὲν ὁριζόμενον καὶ ὑφιστάμενον · περὶ   
[14] τούτου δὲ τοῦ παρυφισταμένου τέσσαρά τινα θεωρεῖται πρὸς   
[15] ἀκριβῆ διάγνωσιν, σύστασις, χροιὰ, τόπος καὶ χρόνος. καὶ   
[16] σύστασις μὲν ἢ ὁμαλὴ ἢ ἀνώμαλος, καλεῖται δὲ καὶ τραχεῖα ·   
[17] χροιὰ δὲ ἢ κατὰ φύσιν ἐστὶ λευκὴ μὴ καταβαφεῖσα  
[18] ὑπὸ χυμοῦ τινος ἢ ἄλλως πως πλεονεκτήσαντος καὶ ἐπιχρώσαντος [p. 19.606]  
[1] αὐτήν. καὶ ταῦτα μὲν ἐπὶ τοῦ κατὰ σύστασιν   
[2] καὶ χροιάν. τοῦ δὲ τόπου τρεῖς εἰσι λεγόμεναι διαφοραὶ,   
[3] ἀνωτέρα, μέση καὶ κατωτέρα · καὶ εἰ μὲν ἐν τῷ οὔρῳ ἄνω   
[4] κρέμαται τὸ παρυφιστάμενον καλεῖται νεφέλη · εἰ δ᾽ ἐν τῷ   
[5] μέσῳ μετεωρίζηται, καλεῖται ἐναιώρημα · εἰ δ᾽ ἐν τῷ πυθμένι   
[6] τοῦ ἀγγείου πάλιν παρυφίσταται, καλεῖται ὑπόστασις. καὶ   
[7] πάλιν τὸ μὲν διεσπασμένον καὶ μετέωρον ἐν τῷ οὔρῳ λέγεται   
[8] νεφέλη, σημαίνει πλῆθος παχέων πνευμάτων ἀποκλησθέντων  
[9] ἐν τῷ βάθει καὶ δυναμένων ἐν τῷ τέως ὑπὸ τῆς   
[10] φύσεως λεπτυνθῆναι · τὸ δὲ ὑποκατελθὸν καὶ κατὰ τὴν μέσην  
[11] χώραν μεῖνον λέγεται ἐναιώρημα, πέψιν μὲν τῶν χυμῶν   
[12] σημαίνει, ἀλλ᾽ οὐ τελείαν. ὑπόστασις μὲν γὰρ τῇ φύσει   
[13] γρωρίζεται, τῷ τόπῳ καὶ τῇ θέσει διαλλαττομένη. τὸν δὲ   
[14] τόπον ἀμείβει ἡ τοῦ πνεύματος περιουσία. τοῦτο δὲ τὸ   
[15] πνεῦμα ἀπὸ τῆς κατὰ μέρος πέψεως λεπτύνεται καὶ διαφορεῖται   
[16] καὶ ἡ μὲν τελεία πέψις γίνεται καὶ ὑπὸ τῆς φύσεως   
[17] τοῦτο τὸ πνεῦμα λεπτύνεται. καὶ τελείως διαπνευσθὲν   
[18] τὸ ἐναιώρημα φαίνεται κάτω καὶ ποιεῖ τὴν ὑπόστασιν καὶ [p. 19.607]  
[1] τότε τελεία δηλοῦται ἡ πέψις ἐκ τούτων τῶν τριῶν, λέγω   
[2] δή συστάσεως, χρώματός τε καὶ τόπου καὶ ὁ χρόνος τοῦ   
[3] νοσήματος μερισθήσεται. εἰ μὲν γὰρ ἄνω ἐπιπολάζει ἡ λεγομένη   
[4] [ed2page:8.351] νεφέλη, ἀρχὴν δείκνυσι τῆς τοῦ νοσήματος   
[5] διακρίσεως · εἰ δ᾽ ἐν τῷ μέσῳ θεωρεῖται μεταΐζουσαν τὴν   
[6] πέψιν δηλοῖ · εἰ δὲ κάτω ἀποκαταστήσεται, τὴν τελείαν καὶ   
[7] ἀσφαλῆ πέψιν δηλοῖ τοῦ νοσήματος. ὅσον οὖν λεπτύνεται   
[8] τὸ πνεῦμα καὶ κατέρχεται τὸ παρυφιστάμενον, τοσοῦτον καὶ   
[9] τὰ νοσήματα καὶ τὰ συμπτώματα χαυνότερα ἑαυτῶν γενήσονται.   
[10] ἐν τούτοις οὖν θεωρεῖται ὁ χρόνος τοῦ νοσήματος   
[11] ἐκ τῶν μετεώρων τῆς πέψεώς τε καὶ τῆς ἀπεψίας · ἃ δὲ   
[12] φαῦλα καὶ πονηρὰ οὖρά εἰσι ταῦτα · τὰ χλωρὰ καὶ τὰ πελιδνὰ,   
[13] τὰ αἱματώδη, τὰ μέλανα καὶ λίαν παχέα · τὰ χλωρὰ,   
[14] τα πελιδνὰ, τὰ πυῤῥὰ καὶ λίαν ἄκρατα, τὰ ὠμὰ καὶ λεπτὰ   
[15] καὶ μηδεμίαν ἔχοντα ὑπόστασιν μοχθηρὰ μὲν καὶ δυσώδη ·   
[16] ὁμοίως τά τε λιπαρὰ καὶ ἐλαιώδη, φαῦλα δὲ ἔτι τὰ λεπτὰ   
[17] καὶ ὑδατώδη. νεφέλαι δὲ καὶ ὑποστάσεις πονηραὶ αἱ πελιδναὶ,   
[18] αἱ μέλαιναι, αἱ ζωφώδεις, αἱ ποικίλαι, αἱ διεσπασμέναι,   
[19] αἱ κριμνώδεις, αἱ δίαιμοι, αἱ πιτυρώδεις, αἱ χλωραὶ, [p. 19.608]  
[1] αἱ φλεγματώδεις καὶ δυσώδεις. τὰ δὲ ἀνυπόστατα οὖρα   
[2] πονηρὰ πάντα, καὶ ταῦτα μὲν σημαίνουσι πλῆθος αἰτιῶν,   
[3] διαφοράς τε νοσημάτων καὶ αὔξησιν τούτων καὶ μείωσιν,   
[4] διάκρισίν τε καὶ κρίσιν, πέψιν τε καὶ ἀπεψίαν καὶ τρόπους   
[5] κινδύνων γενησομένων · σκοπεῖν δὲ τὸν ἰατρὸν ἐπὶ πάντων   
[6] τούτων τὴν ἀκρίβειαν, τὴν δίαιταν καὶ τὸ πλῆθος τῶν αἰτιῶν   
[7] καὶ τήν ὑπεροχὴν εἰς τὸ ἀδιαμάρτητον φυλαχθῆναι.   
[8] καὶ ταῦτα δὲ πάντα ἐξ οὔρων τε καὶ τῆς τούτων διαγνώσεως  
[9] καὶ προῤῥήσεως καὶ θεωρίας.